b'\n_START_ARTICLE_\nSkordiski\n_START_PARAGRAPH_\nSkordiski (latinsko Scordisci, gr\xc5\xa1ko \xce\xa3\xcf\x87\xce\xbf\xcf\x81\xce\xb4\xce\xb9\xcf\x83\xcf\x87\xce\xbf\xce\xb9) so bili keltsko pleme, ki se je naselilo v anti\xc4\x8dni dobi (okoli 4. stol. pr. n. \xc5\xa1t.) na obalah reke Morave na ozemlju dana\xc5\xa1nje Srbije._NEWLINE_Skordiski so si leta 292 pr. n. \xc5\xa1t. pokorili ilirsko pleme Avtariatov, leta 278 pr. n. \xc5\xa1t. pa so se udele\xc5\xbeili plenilskega pohoda v Gr\xc4\x8dijo na Delfe in se pozneje ustalili vzdol\xc5\xbe srednje in spodnje Save (na podro\xc4\x8dju Srema in vzhodne Slavonije). Skordisko pleme je bilo sestavljeno - kot ka\xc5\xbee - iz ve\xc4\x8djega \xc5\xa1tevila keltskih rodov in raznih satelitskih skupin. Anti\xc4\x8dni geografi in etnografi so jih delili na Velike (naseljeni v Posavju do Morave) in Male Skordiske (naseljene vzhodno od Morave). Na zahodu so mejili na rodovne skupine Tavriskov, v Pomoravju pa na Dardance. V \xc4\x8dasu politi\xc4\x8dnega vzpona so bili nevarni nasprotnik vsem sosedom in so plenili tja do Makedonskih meja, kjer so sredi 2. stoletja pr. n. \xc5\xa1t. pri\xc5\xa1li v spor z Rimom. Rimska armada je njihovo voja\xc5\xa1ko mo\xc4\x8d oslabila in jih zavrnila v ve\xc4\x8d zaporednih voja\xc5\xa1kih udarih in jih kon\xc4\x8dno pregnali v Posavje. Mali Skordiski so bili absorbirani od sosednjih Mezov, Tribalov in Tra\xc4\x8danov, nekaj pa se jih je umaknilo proti sredi\xc5\xa1\xc4\x8du Panonije. Velike Skordiske je zelo prizadel Boirebistov udar iz Dakije sredi 1. stol. pr. n. \xc5\xa1t., ki je zlomil tudi keltske Boje in Tavriske in spro\xc5\xbeil s tem hkrati preplah v rimskih krogih. Mo\xc4\x8d Skordiskov je po\xc4\x8dasi usahnila in po rimski zasedbi so naseljevali le \xc5\xa1e nekaj ozemlja okoli mesta Dassinnae (dana\xc5\xa1nji Petrovci v Sremu)._NEWLINE_Skordiskom je poleg njihove \xc5\xa1tevil\xc4\x8dnosti dajalo mo\xc4\x8d in osnovo za politi\xc4\x8dno \xc5\xa1iritev naplenjeno blago. \xc5\xbdiveli so na rodovitnem podro\xc4\x8dju, bogastvo pa jim je dotekalo tudi od intenzivnega re\xc4\x8dnega transporta. Kljub temu pa je bilo to premalo za nadaljnji gospodarski razcvet. Tega so v njihovem \xc4\x8dasu in na balkanskem prostoru dovoljevali samo rudniki, ki pa jih sami niso imeli in to jim je onemogo\xc4\x8dilo prudukcijsko neodvisnost in po\xc4\x8dasi spodkopalo njihovo \xc5\xbeivljenjsko mo\xc4\x8d.'